**URAD PREDSEDNIKA REPUBLIKE**

**DRŽAVNI ZBOR REPUBLIKE SLOVENIJE**

**DRŽAVNI SVET REPUBLIKE SLOVENIJE**

**USTAVNO SODIŠČE REPUBLIKE SLOVENIJE**

**RAČUNSKO SODIŠČE REPUBLIKE SLOVENIJE**

**VARUH ČLOVEKOVIH PRAVIC REPUBLIKE SLOVENIJE**

**DRŽAVNA REVIZIJSKA KOMISIJA REPUBLIKE SLOVENIJE**

**INFORMACIJSKI POOBLAŠČENEC REPUBLIKE SLOVENIJE**

**KOMISIJA ZA PREPREČEVANJE KORUPCIJE**

**REPUBLIKE SLOVENIJE**

**DRŽAVNA VOLILNA KOMISIJA**

**ZAGOVORNIK NAČELA ENAKOSTI**

**FISKALNI SVET**

**SODNI SVET**

**VRHOVNO SODIŠČE REPUBLIKE SLOVENIJE**

**VRHOVNO DRŽAVNO TOŽILSTVO**

**DRŽAVNO ODVETNIŠTVO REPUBLIKE SLOVENIJE**

**MINISTRSTVA**

**ORGANI V SESTAVI MINISTRSTEV**

**VLADNE SLUŽBE**

**UPRAVNE ENOTE**

**OBČINE**

**ZDRUŽENJE OBČIN SLOVENIJE**

**SKUPNOST OBČIN SLOVNEIJE**

**ZDRUŽENJE MESTNIH OBČIN SLOVENIJE**

Številka: 007-26/2020-2

Datum: 7. 2. 2020

Zadeva: Odmera letnega dopusta v letu 2020 – ZDDO-H

Obveščamo vas, da je bil v Uradnem listu RS, št. 8/20, objavljen Zakon o spremembah in dopolnitvi Zakona o delavcih v državnih organih (v nadaljevanju: ZDDO-H), ki bo stopil v veljavo 22. 2. 2020.

Novela zakona je spremenila določbi 38. in 39. člena ZDDO, ki določata kriterije za odmero letnega dopusta, prehodna določba zakona pa določa, da se določbi 1. in 2. člena tega zakona uporabita za odmero letnega dopusta za koledarsko leto 2020.

**38. člen ZDDO**

38. člen ZDDO je določal:

*"Delavcu se letni dopust poveča za največ tri dni:*

*- za delu v hrupu, vročini, prahu in vlagi oziroma pod vplivom vremenskih razmer,*

*- za vodenje notranje organizacijske enote,*

*- za njegove socialne in zdravstvene razmere, kot so kronična in druga daljša bolezen, skrb za otroke do 10 leta starosti in druge razmere, v katerih delavec živi.*

*Delavcu se letni dopust poveča do pet dni za delo pod vplivom ionizirajočih sevanj in za delo z razstrelivi."*

ZDDO-H je v 1. členu določil:

*»V Zakonu o delavcih v državnih organih (Uradni list RS, št. 15/90, 5/91, 18/91, 22/91, 2/91-I, 4/93, 18/94 – ZRPJZ, 70/97, 87/97 – ZPSDP, 38/99 in 56/02 – ZJU) se v 38. členu v prvem odstavku v tretji alineji črta besedilo », skrb za otroke do 10 leta starosti«.*

*Doda se nov drugi odstavek, ki se glasi: »Delavcu se letni dopust poveča za en dan za vsakega otroka, ki še ni dopolnil 15 let starosti.«.*

*Dosedanji drugi odstavek postane tretji odstavek.«*

Zaradi navedenega se 38. člen sedaj glasi:

*"Delavcu se letni dopust poveča za največ tri dni:*

*- za delu v hrupu, vročini, prahu in vlagi oziroma pod vplivom vremenskih razmer,*

*- za vodenje notranje organizacijske enote,*

*- za njegove socialne in zdravstvene razmere, kot so kronična in druga daljša bolezen in druge razmere, v katerih delavec živi.*

*Delavcu se letni dopust poveča za en dan za vsakega otroka, ki še ni dopolnil 15 let starosti.*

*Delavcu se letni dopust poveča do pet dni za delo pod vplivom ionizirajočih sevanj in za delo z razstrelivi."*

Kriterij skrbi za otroka je bil s tem izločen iz prvega odstavka in skupne omejitve treh dni iz navedenega odstavka. Omejitev najvišjega števila dni po kriterijih iz (sedanjega) prvega odstavka na tri dni ostaja nespremenjena. Kot izhaja iz sodbe Pdp 766/2005, je po kriterijih prvega odstavka 38. člena ZDDO možno določiti največ tri dni letnega dopusta ne glede na dejstvo, da javni uslužbenec/javna uslužbenka izpolnjuje pogoje po več kriterijih iz prvega odstavka 38. člena.

Kriterij skrbi za otroka do 15 let (in ne več do 10 let, kot do sedaj) je tako izenačen z določbo Zakona o delovnih razmerjih (Uradni list RS, št. 21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US in 22/19 – ZPosS; v nadaljnjem besedilu: ZDR-1), zakon pa ne določa omejitve glede števila dni na podlagi navedenega kriterija.

Javnemu uslužbencu pripada letni dopust tudi v koledarskem letu, ko otrok dopolni starost 15 let.

**39. člen ZDDO**

39. člen ZDDO je določal:

*"Delavcu, ki še ni dopolnil 18 let starosti, se letni dopust poveča za sedem dni.*

*Delavcu, ki je dopolnil 50 let starosti, delavcu z najmanj 60% telesno okvaro ter delovnemu invalidu, delavcu, ki neguje in varuje težje telesno ali zmerno, težje ali težko duševno prizadete osebe, se letni dopust poveča za pet dni."*

ZDDO-H je v 2. členu določil, da se v 39. členu ZDDO v drugem odstavku besedilo "delovnemu invalidu, delavcu, ki neguje in varuje težje telesno ali zmerno, težje ali težko duševno prizadete osebe" nadomesti z besedilom "invalidu in delavcu, ki neguje in varuje otroka, ki potrebuje posebno nego in varstvo v skladu s predpisi, ki urejajo družinske prejemke". S to spremembo se je ureditev v ZDDO izenačila z ureditvijo v ZDR-1, 39. člen ZDDO pa se sedaj glasi:

*"Delavcu, ki še ni dopolnil 18 let starosti, se letni dopust poveča za sedem dni.*

*Delavcu, ki je dopolnil 50 let starosti, delavcu z najmanj 60% telesno okvaro ter invalidu in delavcu, ki neguje in varuje otroka, ki potrebuje posebno nego in varstvo v skladu s predpisi, ki urejajo družinske prejemke, se letni dopust poveča za pet dni."*

Z ZDDO-H so izenačene pravice vseh invalidov, saj sprejeta ureditev spreminja dosedanjo, ki je določala povečan letni dopust le za delovne invalide. Prav tako sprejeta rešitev sledi sistemskim spremembam, ki so se zgodile v treh desetletjih od sprejema ZDDO, in veljavni ureditvi na področju varstva otrok, ki potrebujejo posebno nego in varstvo. Zaradi navedenega je bila dikcija »negovanje težje telesno ali zmerno, težje ali težko prizadeto osebe« spremenjena v »otrok, ki potrebuje posebno nego in varstvo v skladu s predpisi, ki urejajo družinske prejemke«. Posledično odpadejo vprašanja ali gre v konkretnem primeru za lažjo ali težjo prizadetost otroka. Ker se kriterij sklicuje na zakon, ki ureja družinske prejemke, je javnim uslužbencem olajšano dokazovanje upravičenosti po tem kriteriju, saj se upravičenost izkazuje z ustrezno odločbo CSD.

**Prehodna določba**

Prehodna določba določa, da se določbi 1. in 2. člena tega zakona **uporabita za odmero letnega dopusta za koledarsko leto 2020.**

Predstojniki, ki so oziroma bodo sklep o odmeri letnega dopusta za leto 2020 izdali pred uveljavitvijo zakona, bodo morali po uveljavitvi zakona dodatno preveriti izpolnjevanje pogojev skladno z novelo zakona.

**Funkcionarji**

Dodatno k navedenemu opozarjamo na 18. člen Zakona o funkcionarjih v državnih organih (Uradni list RS, št. 30/90, 2/91-I, 18/91, 22/91, 4/93, 18/94 – ZRPJZ, 109/12 in 21/13), ki določa:

*»****Funkcionar ima*** *pravico do nadomestila osebnega dohodka za čas odsotnosti z dela, pravico do prejemkov iz sredstev skupne porabe in povračil za stroške, ki jih ima pri opravljanju funkcije ter* ***druge pravice iz delovnega razmerja v skladu z zakonom, ki ureja ta vprašanja za delavce v državnih organih, s tem da mu po kriterijih za odmero letnega dopusta pripada za zahtevnost dela osem dni****.«*

Zaradi navedenega je treba spremembo 38. in 39. člena ZDDO upoštevati tudi pri odmeri letnega dopusta funkcionarjem.

S spoštovanjem,

Mojca RAMŠAK PEŠEC

državna sekretarka